
PATVIRTINTA

                                   


Šakių rajono savivaldybės administracijos 




direktoriaus 2013 m. spalio 31 d. 





įsakymu Nr. AT-1203
IŠORINĖS REKLAMOS LEIDIMŲ IŠDAVIMO TVARKOS APRAŠAS

   
Aprašas parengtas vadovaujantis Lietuvos Respublikos Reklamos įstatymu ir Lietuvos Respublikos ūkio ministro 2013-07-30 įsakymu Nr. 4-670 patvirtintomis „Išorinės reklamos įrengimo taisyklėmis“ (tekste - Taisyklės) ir yra šių teisės aktų įgyvendinimo Šakių rajono savivaldybėje neatskiriama dalis.

             
1. Pareiškėjas leidimą išduodančiai  institucijai, Šakių rajono savivaldybės Architektūros ir urbanistikos skyriui, per atstumą,  elektroninėmis priemonėmis ar tiesiogiai turi pateikti: 


1.1. nustatytos formos paraišką gauti leidimą, kurioje nurodoma:



1.1.1. pareiškėjo (juridinio asmens) pavadinimas, teisinė forma, kodas, buveinė; pareiškėjo (fizinio asmens) vardas, pavardė, gimimo data, adresas korespondencijai, individualios veiklos vykdymo registracijos pažymos ar verslo liudijimo numeris; telefono numeris, elektroninio pašto adresas (jeigu pareiškėjas jį turi); 



1.1.2. išorinės reklamos plotas; 



1.1.3. išorinės reklamos įrengimo adresas, vieta;



1.1.4. reklamos skleidimo laikotarpis;



1.1.5. informacija apie savivaldybės institucijos išduotą statybą leidžiantį dokumentą, jei reklaminis įrenginys, ant kurio numatoma skleisti išorinę reklamą, yra statinys, kuriam privalomas šis dokumentas;



1.1.6. dokumento, patvirtinančio savivaldybės institucijos sutikimą leisti įrengti išorinę reklamą, jei žemė, statiniai, įrenginiai ar kiti objektai, ant kurių numatoma įrengti  išorinę reklamą, priklauso savivaldybei nuosavybės teise ar yra valdomi patikėjimo teise, data ir numeris;



1.1.7. kokiu  būdu  pareiškėjas norėtų gauti leidimą: leidimą išduodančioje institucijoje, siunčiamą registruotu laišku arba, atsižvelgiant į įdiegtas technines priemones, elektroninėmis priemonėmis;



1.1.8. kokiu būdu (raštu arba elektroninėmis priemonėmis) pareiškėjas norėtų gauti leidimą išduodančios institucijos pranešimus;



1.2. dokumentus, patvirtinančius žemės, statinių, įrenginių ar kitų objektų, ant kurių  įrengiama išorinė reklama, nuosavybės teise ar kitais teisėtais pagrindais valdančio asmens (toliau – savininkas) sutikimą, išskyrus atvejus, kai pareiškėjas pats yra šių objektų savininkas. Jeigu išorinė reklama įrengiama ant bendrojo naudojimo objektų, – butų ir kitų patalpų savininkų daugumos sutikimą, jeigu butų ir kitų patalpų savininkų bendrijos įstatuose ar jungtinės veiklos sutartyje nenumatyta kitaip;



1.3. nuosavybės teisę patvirtinančio dokumento kopiją, kai pareiškėjas yra žemės, statinių, įrenginių ar kitų objektų, ant kurių įrengiama išorinė reklama, savininkas;



1.4. išorinės reklamos įrengimo projektą (toliau – projektas), kurį sudaro:



1.4.1. aiškinamasis raštas;



1.4.2. reklaminio įrenginio vietos schema topografiniame plane, kai reklaminis įrenginys įrengiamas ant žemės;



1.4.3. išorinės reklamos įrengimo vietą apibūdinantys duomenys (situacijos schema, viso objekto, ant kurio planuojama įrengti reklamą, esamos padėties spalvota nuotrauka ar projektas (kai objektas nepastatytas ar neįrengtas);



1.4.4. išorinės reklamos spalvinis bei grafinis vaizdas;



1.4.5. reklaminio įrenginio suderintas  projektas;



1.4.6. laikiklių bei tvirtinimo mazgų brėžiniai, jei reklama tvirtinama laikikliais;



1.5. jei išorinė reklama įrengiama ant stulpų, lynų ar kitokių konstrukcijų, esančių virš gatvių, – šiuos objektus eksploatuojančių subjektų raštišką sutikimą.



2. Leidimą išduodanti institucija, gavusi pareiškėjo paraišką išduoti leidimą reklamai, jei paraiška ir (ar) kiti dokumentai, kurių reikia leidimui išduoti, nevisiškai, neteisingai užpildyti arba juose pateikti neteisingi duomenys, arba pateikti ne visi dokumentai, kurių reikia leidimui išduoti, arba jie neatitinka teisės aktų nustatytų reikalavimų, ne vėliau kaip per 5 darbo dienas nuo dokumentų, kurių reikia leidimui išduoti, gavimo paraiškoje nurodytu būdu praneša apie tai pareiškėjui ir nustato 5 darbo dienų terminą trūkstamiems arba patikslintiems dokumentams pateikti, taip pat informuoja, kad terminas leidimui išduoti skaičiuojamas nuo visų tinkamai įformintų dokumentų gavimo dienos.



3. Pareiškėjui leidimas turi būti išduotas arba rašytinis motyvuotas atsisakymas jį išduoti  pateiktas ne vėliau kaip per 20 darbo dienų nuo visų dokumentų, kurių reikia leidimui išduoti, gavimo. Jeigu pateikti ne visi, nevisiškai ar neteisingai užpildyti dokumentai arba neteisingi duomenys, terminas skaičiuojamas nuo visų arba papildytų (patikslintų) dokumentų gavimo dienos. Leidimas išduodamas paraiškoje nurodytu būdu. 



4. Jeigu per 20 darbo dienų terminą leidimus išduodanti institucija neišduoda leidimo, kai yra pateikti visi reikalingi dokumentai ir derinimai, ir nepateikia motyvuoto rašytinio atsisakymo išduoti leidimą, laikoma, kad leidimas išduotas. 



5. Pareiškėjams išduodami popierinės arba, atsižvelgiant į įdiegtas technines priemones, elektroninės formos leidimai. 



6. Leidimas gali būti išduodamas tiesiogiai leidimą išduodančioje institucijoje, siunčiamas registruotu laišku arba, atsižvelgiant į įdiegtas technines priemones, elektroninėmis priemonėmis.



7. Leidimo galiojimo terminas nustatomas atsižvelgiant į pareiškėjo paraiškoje nurodytą reklamos skleidimo laikotarpį ir negali būti ilgesnis kaip 5 metai. 



8. Leidime nurodoma: 



8.1. leidimą išduodanti institucija;



8.2. leidimo numeris;



8.3. leidimo turėtojo (juridinio asmens) pavadinimas, teisinė forma, kodas, buveinė, leidimo turėtojo (fizinio asmens) vardas, pavardė, individualios veiklos vykdymo registracijos pažymos ar verslo liudijimo numeris; telefono numeris, elektroninio pašto adresas (jeigu leidimo turėtojas jį turi);



8.4. išorinės reklamos įrengimo adresas, vieta;



8.5. išorinės reklamos plotas;



8.6. projekto numeris ir data;



8.7. leidimo galiojimo terminas; 



8.8. leidimo išdavimo data;



8.9. leidimą pasirašiusio asmens pareigos, parašas, vardas, pavardė. Popierinės formos leidimas tvirtinamas leidimą išdavusios institucijos antspaudu.



9. Kai leidimo turėtojas numato keisti išorinės reklamos, išskyrus ant reklaminio įrenginio pateikiamos trumpalaikės išorinės reklamos, spalvinį ar grafinį vaizdą, jis leidimą išduodančiai institucijai per atstumą, elektroninėmis priemonėmis per kontaktinį centrą ar tiesiogiai turi pateikti prašymą, kuriame nurodomas turimo leidimo numeris, jo išdavimo data ir Taisyklių 15.4.4 punkte nurodytą dokumentą. 



10. Taisyklių 23 punkte nurodytu atveju leidimą išduodanti institucija ne vėliau kaip per 3 darbo dienas nuo Taisyklių 23 punkte nurodytų dokumentų gavimo įvertina išorinės reklamos spalvinio bei grafinio vaizdo atitiktį Taisyklių reikalavimams ir raštu ar elektroninėmis priemonėmis jį derina arba pateikia leidimo turėtojui motyvuotą atsisakymą jį derinti.



11. Jeigu pasibaigus leidimo galiojimo terminui reklaminės veiklos subjektas nori gauti naują leidimą, jis leidimą išduodančiai institucijai ne vėliau kaip prieš 20 darbo dienų iki leidimo galiojimo termino pabaigos Taisyklėse nustatyta tvarka turi pateikti prašymą, kuriame nurodomas turimo leidimo numeris, jo išdavimo data, ir Taisyklių 15 punkte nurodytus dokumentus, kurie pateikiami tik tuo atveju, jei pasikeitė turimam leidimui gauti pateikti dokumentai ir (ar) juose nurodyti duomenys ir (ar) informacija. Leidimas šiame Taisyklių punkte nurodytu atveju išduodamas Taisyklėse nustatyta tvarka ir terminais. 



12. Kai Taisyklių 15 punkte nurodyti dokumentai yra ne elektroninės formos ir yra teikiami elektroninėmis priemonėmis, gali būti pateikiamos tų dokumentų skaitmeninės kopijos.



13. Leidimas neišduodamas Reklamos įstatymo 12 straipsnio 7 dalyje nustatytais atvejais.


14. Už leidimo išdavimą gali būti imama vietinė rinkliava Lietuvos Respublikos rinkliavų įstatymo (Žin., 2000, Nr. 52-1484) ir rajono savivaldybės tarybos patvirtintų vietinės rinkliavos nuostatų nustatyta tvarka.

15. Reklamos projekto derinimas:


15.1. projekto tekstinė dalis, lietuvių kalbos taisyklingumas, derinama su Šakių rajono savivaldybės kalbos tvarkytoju.
            
15.2. kultūros paveldo departamento Marijampolės teritoriniu padaliniu (kai išorinė reklama projektuojama kultūros paveldo teritorijoje).

             
15.3. inžinerinius tinklus eksploatuojančia įmone (jeigu reklaminis įrenginys statomas inžinerinių tinklų apsaugos zonoje).

             
15.4. Panemunių regioninio parko direkcija arba Aplinkos apsaugos departamento Marijampolės teritoriniu padaliniu (kai išorinė reklama įrengiama saugomoje teritorijoje).

             
15.5. išorinės reklamos įrengimas arčiau kaip 30 metrų nuo gatvių bei arčiau kaip 150 metrų nuo kelio ne gyvenvietėse turi būti suderintas su policijos pareigūnais vadovaujantis Kelių eismo sąlygų kontrolės tvarkos aprašu, patvirtintu Lietuvos policijos generalinio komisaro 2005 m. spalio 24 d. įsakymu Nr. 5-V-671 (Žin., 2005, Nr. 130-4700).
             
15.6. VĮ „Marijampolės regiono keliai“ statant atskirai statomą reklaminį įrenginį minėtai įmonei pavaldžių kelių kelio zonoje.
             
16. Prašymo ir leidimo formos tvirtinamos Šakių rajono savivaldybės administracijos direktoriaus įsakymu.

             
17. Negaliojančios reklamos išmontavimas, pasibaigus terminui ir nepratęsus leidimo galiojimo arba panaikinus leidimo galiojimą – 1 mėnesis nuo įspėjimo pateikimo reklamos turėtojui.

             
18.  Informacija apie išduotus, pratęstus ar sustabdytus leidimus reklamai paskelbiama per 3 dienas Šakių rajono savivaldybės internetiniame puslapyje.
            
19.   Prašymo išduoti išorinės reklamos leidimą ir leidimo formos pateikiamos šio aprašo priedas kaip ne atskiriama aprašo dalis. 

             
20. Reklamos įrengimo tvarkos apraše neįvardintais atvejais vadovautis Lietuvos Respublikos Reklamos įstatymu, Lietuvos Respublikos Valstybinės kalbos įstatymu, Lietuvos Respublikos Statybos įstatymu  ir Lietuvos Respublikos Ūkio ministro 2013-07-30 įsakymu Nr.4-670 patvirtintomis „Išorinės reklamos įrengimo taisyklėmis“.
____________________________________
